b'\n_START_ARTICLE_\nKardinal\n_START_PARAGRAPH_\nKardinal (latinsko cardinalis) je visoki cerkveni dostojanstvenik znotraj Rimokatoli\xc5\xa1ke cerkve. Kardinali so kleriki, ki jih na to mesto imenuje pape\xc5\xbe po lastni presoji in izbiri. Praviloma so kardinali tisti, ki vodijo zadeve Vatikanske dr\xc5\xbeave in celotne Cerkve. Vsi kardinali sestavljajo Kardinalski zbor. Pod izrazom psevdokardinal poznamo tiste kardinale v zgodovini, ki jim je kardinalski naslov podelil protipape\xc5\xbe.\n_START_SECTION_\nZgodovina\n_START_PARAGRAPH_\nKardinalski zbor se je razvil iz prezbiterja rimskega \xc5\xa1kofa oz. pape\xc5\xbea; slednjega so sestavljali duhovniki, ki so pomagali pape\xc5\xbeu pri vodenju same \xc5\xa1kofije, pozneje pa celotne Cerkve. Ti duhovniki pa so bili tudi \xc5\xbeupniki oz. duhovni oskrbniki rimskih cerkva. Skozi stoletja pa se je prezbiterij razvil v kardinalski zbor, kateri pomaga pape\xc5\xbeu pri vodenju celotne Cerkve, hkrati pa je ohranil nekatere zna\xc4\x8dilnosti prezbiterija.\n_START_SECTION_\nKardinalski redovi\n_START_PARAGRAPH_\nKanon 350 Zakonika cerkvenega prava deli kardinalski zbor na tri redove, ki so v hierarhi\xc4\x8dnem razmerju: kardinal \xc5\xa1kof, kardinal duhovnik in kardinal diakon. Vsakemu kardinalu podeli pape\xc5\xbe \xc5\xa1e naslov rimske \xc5\xa1kofije ali dekanije.\n_START_SECTION_\nKardinal duhovnik\n_START_PARAGRAPH_\nKardinal duhovnik (kardinal duhovni\xc5\xa1kega reda) je po hierarhiji pod kardinalom \xc5\xa1kofom in nad kardinalom diakonom. Glede na \xc5\xbeelje in samo ob potrditvi pape\xc5\xbea lahko preidejo k drugemu naslovu. Danes so kardinali duhovniki, ki jih je sicer po \xc5\xa1tevilu najve\xc4\x8d, v glavnem \xc5\xa1kofje pomembnih \xc5\xa1kofij v svetu, \xc4\x8deprav jih je nekaj tudi v slu\xc5\xbebi Kurije. Pape\xc5\xbe Pavel VI. je ukinil vse administrativne pravice, ki so jih dotlej imeli v svojih rimskih Naslovnih cerkvah, ohranili pa so \xc5\xa1kofovski grb. Kardinal duhovnik, ki je najstarej\xc5\xa1i po \xc4\x8dasu imenovanja v Kardinalski zbor, nosi naziv kardinal protoduhovnik.\n_START_SECTION_\nKardinal diakon\n_START_PARAGRAPH_\nKardinal diakon (kardinal diakonskega reda) je hierarhi\xc4\x8dno najni\xc5\xbeji med kardinalskimi redovi. Pape\xc5\xbe po navadi podeli naslov tega reda glavnim uslu\xc5\xbebencem Kurije, pa tudi duhovnikom, ki so ob imenovanju \xc5\xbee presegli starost 80 let. Po 10 letih v diakonskem kardinalskem redu imajo mo\xc5\xbenost prestopiti v duhovni\xc5\xa1ki kardinalski red. Iz diakonskega reda prihaja tudi kardinal protodiakon, ki je najstarej\xc5\xa1i izmed kardinalov svojega reda po imenovanju v Kardinalski zbor. Ima privilegij, da oznani rezultat volitev na konklavu in ime novega pape\xc5\xbea iz glavnega balkona bazilike svetega Petra. V preteklosti je imel tudi privilegij pape\xc5\xa1kega kronanja s tiaro, kar pa je z letom 1978, ko se je Janez Pavel I. odpovedal tem obi\xc4\x8daju, zamrlo. \xc5\xa0e vedno pa ima privilegij, da poda pape\xc5\xbeu na obredu umestitve palij.'